২০১৫ সালে মুক্তি পাওয়া ‘বেবি’ ছবিতে ভারতের নিরাপত্তা সংস্থার শীর্ষকর্তার নাম ছিল ফিরোজ খান। ছবির গল্প অনুযায়ী যুদ্ধ না করেও শত্রু ডেরায় গিয়ে শত্রু নিকেশ করে আসার পরামর্শ তিনিই দিয়েছিলেন ভারত সরকারকে। ফিরোজ খানের সেই চরিত্রে অভিনয় করেছিলেন ড্যানি দেংজোংপা। উরি-র বদলা নিতে বুধবার গভীর রাতে ভারতীয় কম্যান্ডোদের পাক অধিকৃত কাশ্মীরে গিয়ে জঙ্গি শিবির গুঁড়িয়ে দিয়ে আসার কৌশলের পিছনেও বাস্তবের এক ফিরোজ খানের কথা শোনা যাচ্ছে। যাঁর নাম অজিত দোভাল, ভারতের জাতীয় নিরাপত্তা উপদেষ্টা। পঠানকোটে জঙ্গি হামলার পরে যাঁর ভূমিকা নিয়ে প্রশ্নও উঠে গিয়েছিল।

জাতীয় নিরাপত্তা উপদেষ্টা অজিত দোভাল।
কে এই অজিত দোভাল? ১৯৬৭ সালে আগ্রা বিশ্ববিদ্যালয় থেকে অর্থনীতিতে প্রথম স্থান পেয়ে এমএ পাশ করেন দোভাল। ১৯৬৮ সালে কেরালা ক্যাডারে যোগ দেওয়া এই প্রাক্তন আইপিএস অফিসার দেশের পঞ্চম জাতীয় নিরাপত্তা উপদেষ্টা। অতীতে আইবি-র ডিরেক্টরের গুরুদায়িত্বও সামলেছেন ৭১ বছর বয়সি দোভাল। মনে করা হচ্ছে, পাক অধিকৃত কাশ্মীরে ঢুকে জঙ্গি ঘাঁটি গুঁড়িয়ে আসার পিছনে দোভালের ভূমিকা অত্যন্ত গুরুত্বপূর্ণ। কারণ ২০১৪ সালে তিনি জাতীয় নিরাপত্তা উপদেষ্টার দায়িত্ব নেওয়ার পরে থেকেই নিয়ন্ত্রণ রেখায় পাকিস্তানের বিরুদ্ধে অনেক বেশি আক্রমণাত্মক স্ট্র্যাটেজি নিয়েছে ভারতীয় সেনাবাহিনী। একটি সর্বভারতীয় সংবাদপত্রে প্রকাশিত প্রতিবেদনে সূত্র উদ্ধৃত করে বলা হয়েছে, দায়িত্ব নেওয়ার পরেই বিএসএফ-এর শীর্ষকর্তাকে ডেকে ডোভাল স্পষ্ট নির্দেশ দিয়েছিলেন, পাকিস্তানি রেঞ্জাররা ভারতের দিকে একটা গুলি ছুঁড়লে দু’টো গুলি দিয়ে যেন তার জবাব দেওয়া হয়। শুধু তাই নয়, যথাযথ জবাব দিয়ে পাকিস্তানের সেনাবাহিনীর সাজ-সরঞ্জামের যত বেশি সম্ভব ক্ষয়ক্ষতি করারও নির্দেশ দিয়েছিলেন দোভাল। যতদিন না নিয়ন্ত্রণরেখার ওপার থেকে পাকিস্তানের গুলিবর্ষণ বন্ধ হচ্ছে, ততদিন পর্যন্ত এই পথেই সেনাবাহিনীকে চলার নির্দেশ দিয়েছিলেন তিনি। গত জুন মাসে মায়ানমারের ভিতরে ঢুকে সার্জিক্যাল স্ট্রাইক হেনে নাগা জঙ্গিদের খতম করে আসার ছক কষেছিলেন এই অজিত দোভাল। নিজের কর্মজীবনে মিজো জঙ্গিদের নিকেশ করা থেকে শুরু করে মায়ানমার, চিনে গিয়ে জঙ্গি দমনে গুরুত্বপূর্ণ ভূমিকা পালন করেছেন এই প্রাক্তন আইপিএস অফিসার। আবার জম্মু-কাশ্মীরে কীভাবে জঙ্গিদের দাপাদাপি নিয়ন্ত্রণে আনা হবে, সেই রণকৌশলও বেরিয়েছে তাঁর মাথা থেকে। দোভালের এই আক্রমণাত্মক মনোভাব আরও কার্যকরী হয়েছে নরেন্দ্র মোদী, রাজনাথ সিংহের আমলে।
আরও পড়ুন
ভারতের আট সেনাকে মেরেছে পাকিস্তান, আটক একজন! সত্যিটা কী?
 
দেশের নিরাপত্তা বিশেষজ্ঞরা মানছেন, পাক অধিকৃত কাশ্মীরে ঢুকে নিপুণভাবে জঙ্গি নিকেশ করার ক্ষেত্রে ভারতীয় কম্যান্ডোদের ভূমিকা যেমন প্রশংসনীয়, একই সঙ্গে অজিত দোভালের ভূমিকার প্রশংসা না করেও উপায় নেই। ঠিক যে কায়দায় তাঁর তৈরি ছকে কয়েকমাস আগে নাগা জঙ্গিদের নিকেশ করা হয়েছিল, সেই সার্জিক্যাল অ্যাটাক হেনেই পাক অধিকৃত কাশ্মীরে সফল জঙ্গি নিকেশ অভিযান সম্পন্ন করল ভারত।